CELEX: 32021R0807
Language: el
Date: 2021-03-10 00:00:00
Title: Κατ’ εξουσιοδότηση κανονισμός (ΕΕ) 2021/807 της Επιτροπής της 10ης Μαρτίου 2021 για την τροποποίηση του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου με σκοπό την καταχώριση του σορβικού καλίου ως δραστικής ουσίας στο παράρτημα I του εν λόγω κανονισμού (Κείμενο που παρουσιάζει ενδιαφέρον για τον ΕΟΧ)

21.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 180/81
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/807 ΤΗΣ ΕΠΙΤΡΟΠΗΣ
         της 10ης Μαρτίου 2021
         για την τροποποίηση του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου με σκοπό την καταχώριση του σορβικού καλίου ως δραστικής ουσίας στο παράρτημα I του εν λόγω κανονισμού
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 28 παράγραφος 1.
         Εκτιμώντας τα ακόλουθα:
         
                     (1)
                  
                  
                     Το (E,E)-εξα-2,4-διενοϊκό κάλιο (σορβικό κάλιο) αξιολογήθηκε ως υπάρχουσα δραστική ουσία στο πλαίσιο του προγράμματος εργασίας για τη συστηματική εξέταση όλων των υπαρχουσών δραστικών ουσιών, το οποίο αναφέρεται στο άρθρο 89 παράγραφος 1 του κανονισμού (ΕΕ) αριθ. 528/2012 και υλοποιείται σύμφωνα με τον κατ’ εξουσιοδότηση κανονισμό (ΕΕ) αριθ. 1062/2014 της Επιτροπής (2).
                  
               
                     (2)
                  
                  
                     Σύμφωνα με το άρθρο 7 παράγραφος 2 του κατ’ εξουσιοδότηση κανονισμού (ΕΕ) αριθ. 1062/2014, η γνώμη του Ευρωπαϊκού Οργανισμού Χημικών Προϊόντων (στο εξής: Οργανισμός) διατυπώθηκε στις 4 Δεκεμβρίου 2014 από την επιτροπή βιοκτόνων (3), αφού ελήφθησαν υπόψη τα συμπεράσματα της αρμόδιας αρχής αξιολόγησης. Δεδομένου ότι η αξιολόγηση από την αρμόδια αρχή ολοκληρώθηκε στις 20 Οκτωβρίου 2010, η αίτηση για την έγκριση του σορβικού καλίου εξετάστηκε σύμφωνα με την οδηγία 98/8/ΕΚ του Ευρωπαϊκού Κοινοβουλίου και του Συμβουλίου (4), όπως προβλέπεται στο άρθρο 90 παράγραφος 2 του κανονισμού (ΕΕ) αριθ. 528/2012, και ο Οργανισμός, στη γνώμη του, κατέληξε στο συμπέρασμα ότι τα βιοκτόνα του τύπου προϊόντων 8 που περιέχουν σορβικό κάλιο μπορεί να αναμένεται ότι πληρούν τις απαιτήσεις του άρθρου 5 της οδηγίας 98/8/ΕΚ.
                  
               
                     (3)
                  
                  
                     Ως εκ τούτου, το σορβικό κάλιο εγκρίθηκε ως δραστική ουσία για χρήση σε βιοκτόνα του τύπου προϊόντων 8 με τον εκτελεστικό κανονισμό (ΕΕ) 2015/1729 της Επιτροπής (5).
                  
               
                     (4)
                  
                  
                     Το σορβικό κάλιο εξακολουθεί να περιλαμβάνεται στο πρόγραμμα εργασιών για τη συστηματική εξέταση όλων των υπαρχουσών δραστικών ουσιών για χρήση σε βιοκτόνα του τύπου προϊόντων 6.
                  
               
                     (5)
                  
                  
                     Στη γνώμη που εξέδωσε στις 4 Δεκεμβρίου 2014 ο Οργανισμός κατέληξε επίσης στο συμπέρασμα ότι το σορβικό κάλιο πληροί τα κριτήρια για καταχώριση στο παράρτημα I του κανονισμού (ΕΕ) αριθ. 528/2012.
                  
               
                     (6)
                  
                  
                     Με βάση τη γνώμη του Οργανισμού, είναι σκόπιμο να συμπεριληφθεί το σορβικό κάλιο στο παράρτημα I του κανονισμού (ΕΕ) αριθ. 528/2012. Δεδομένου ότι το σορβικό κάλιο αξιολογήθηκε βάσει φακέλου δραστικής ουσίας που έχει γίνει αποδεκτός σύμφωνα με το άρθρο 11 παράγραφος 1 της οδηγίας 98/8/ΕΚ, το σορβικό κάλιο θα πρέπει να συμπεριληφθεί στην κατηγορία 6 του παραρτήματος I του κανονισμού (ΕΕ) αριθ. 528/2012.
                  
               
                     (7)
                  
                  
                     Το άρθρο 89 παράγραφος 3 του κανονισμού (ΕΕ) αριθ. 528/2012 περιλαμβάνει μεταβατικά μέτρα για την περίπτωση που υφιστάμενη δραστική ουσία που περιλαμβάνεται στο πρόγραμμα εργασίας για τη συστηματική εξέταση υπαρχουσών δραστικών ουσιών εγκρίνεται σύμφωνα με τον εν λόγω κανονισμό. Όσον αφορά το σορβικό κάλιο για τον τύπο προϊόντων 6, η ημερομηνία έγκρισης για τους σκοπούς του άρθρου 89 παράγραφος 3 του εν λόγω κανονισμού θα πρέπει να οριστεί η 1η Φεβρουαρίου 2023, ώστε να δοθεί επαρκής χρόνος για την υποβολή των αιτήσεων χορήγησης άδειας σύμφωνα με το άρθρο 89 παράγραφος 3 δεύτερο εδάφιο του εν λόγω κανονισμού,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα I του κανονισμού (ΕΕ) αριθ. 528/2012 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Για τους σκοπούς του άρθρου 89 παράγραφος 3 του κανονισμού (ΕΕ) αριθ. 528/2012, η ημερομηνία έγκρισης του σορβικού καλίου για τον τύπο προϊόντων 6 είναι η 1η Φεβρουαρίου 2023.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 10 Μαρτίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 167 της 27.6.2012, σ. 1.
         
            (2)  Κατ’ εξουσιοδότηση κανονισμός (ΕΕ) αριθ. 1062/2014 της Επιτροπής, της 4ης Αυγούστου 2014, σχετικά με το πρόγραμμα εργασιών για τη συστηματική εξέταση όλων των υπαρχουσών δραστικών ουσιών που περιέχονται σε βιοκτόνα τα οποία αναφέρονται στον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (ΕΕ L 294 της 10.10.2014, σ. 1).
         
            (3)  Γνωμοδότηση της επιτροπής βιοκτόνων σχετικά με την αίτηση για την έγκριση της δραστικής ουσίας: Σορβικό κάλιο, τύπος προϊόντος: 8, ECHA/BPC/37/2014, που εκδόθηκε στις 4 Δεκεμβρίου 2014.
         
            (4)  Οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (ΕΕ L 123 της 24.4.1998, σ. 1).
         
            (5)  Εκτελεστικός κανονισμός (ΕΕ) 2015/1729 της Επιτροπής, της 28ης Σεπτεμβρίου 2015, για την έγκριση του σορβικού καλίου ως υπάρχουσας δραστικής ουσίας για χρήση σε βιοκτόνα του τύπου προϊόντων 8 (ΕΕ L 252 της 29.9.2015, σ. 24).
      
      
         
            ΠΑΡΑΡΤΗΜΑ
            Στο παράρτημα I του κανονισμού (ΕΕ) αριθ. 528/2012, στην κατηγορία 6 του καταλόγου δραστικών ουσιών που αναφέρονται στο άρθρο 25 στοιχείο α), προστίθεται η ακόλουθη καταχώριση:
            
                        
                           Αριθμός EC
                        
                     
                     
                        
                           Ονομασία/ομάδα
                        
                     
                     
                        
                           Περιορισμός
                        
                     
                     
                        
                           Σχόλιο
                        
                     
                  
                        «246-376-1
                     
                     
                        (E,E)-εξα-2,4-διενοϊκό κάλιο (σορβικό κάλιο)  (*1)
                        
                     
                     
                        Ελάχιστος βαθμός καθαρότητας της δραστικής ουσίας  (*2): 990 g/kg
                     
                     
                        Αριθ. CAS 24634-61-5
                     
                  
               (*1)  Η ημερομηνία έγκρισης του σορβικού καλίου για τον τύπο προϊόντων 6 για τους σκοπούς του άρθρου 89 παράγραφος 3 είναι η 1η Φεβρουαρίου 2023.
            
               (*2)  Η καθαρότητα που εμφαίνεται στη στήλη αυτή είναι ο ελάχιστος βαθμός καθαρότητας της αξιολογηθείσας δραστικής ουσίας. Η δραστική ουσία στο προϊόν που τίθεται σε κυκλοφορία στην αγορά μπορεί να είναι ίσης ή διαφορετικής καθαρότητας, αν έχει αποδειχθεί ότι είναι τεχνικά ισοδύναμη με την αξιολογηθείσα δραστική ουσία.».